ועדת החינוך, התרבות והספורט, כנסת 20, פרוטוקול מספר 631, 2018-05-30 09:40

יעקב מרגי: שלום לכולם, אני מתכבד לפתוח את ישיבת ועדת החינוך, התרבות והספורט של הכנסת, 30 במאי 2018, ט"ז בסיון תשע"ח.

יעקב מרגי: הנושא על סדר היום: המשבר בכדורסל הישראלי ובמעמד הכדורסלן הישראלי, דיון מהיר ביוזמתו של חבר הכנסת עיסאווי פריג'.

יעקב מרגי: אנחנו מודים לו על הגמישות, שאישר לנו לדחות בשבוע.

יעקב מרגי: ועדת החינוך היא הוועדה, לפחות בתקופתי הקפידה והתמידה שדיונים מהירים מתקיימים באותו שבוע, סמוך להחלטה, אבל במקרה של עיסאווי היו אילוצים כאלה ואחרים שגם האורחים שביקשו, נראה לי לא נמצאים כאן, אלה שביקשו לדחות, וגם חברי הכנסת שביקשו לדחות לא נמצאים כאן, ואני לא יודע להישאר חייב ואני באמת מקווה שליגת הכדורסל וענף הכדורסל לא נראה כפי שהרצינות של הנוגעים בדבר.

יעקב מרגי: בבקשה, חבר הכנסת עיסאווי פריג'.

עיסאווי פריג': לכל החברים, עמיתיי הנוכחים, החל ממסעוד וזוהיר ומאיר ועודד, אנחנו מקיימים דיון פנימי בלבד.

עיסאווי פריג': תראו חברים את האבסורד, ברגע שהייתה שליטה - - -

מאיר כהן: סליחה שאני מפריע לך.

מאיר כהן: זה יהיה הדיון האחרון, כי אם איגוד השחקנים המחוצפים האלה שבשבילם אתה עושה - - -

עיסאווי פריג': שפנו אלינו בשביל זה.

מאיר כהן: שפנו אליך ובשבילם באנו לכאן.

יעקב מרגי: ואין כאן ייצוג של השחקנים?

מאיר כהן: לא מטריח את עצמו.

מאיר כהן: זאת חוצפה.

מאיר כהן: אנחנו לא מזלזלים בהם, הם מזלזלים בהם.

יעקב מרגי: אין ספק.

יעקב מרגי: בבקשה.

עיסאווי פריג': חברים, כשפנו אלינו לקיים דיון מהיר בנשיאות הכנסת יחד עם חברי מאיר כהן שאנחנו בנשיאות, הצלחנו להעביר דחיפות הדיון.

עיסאווי פריג': בא יושב ראש הוועדה, גילה הבנה ואמר, כן, נלך על זה.

עיסאווי פריג': אמרנו שליגת כדורסל וכדורסל במדינה צריך להתקיים בדיון ציבורי פתוח ולא במחשכים, לא בחדרי עסקנים, ואמרנו, נקיים דיון.

עיסאווי פריג': פנו מעלה לכנסת ולכדורסל.

עיסאווי פריג': אמרנו, אנחנו לא מאמנים ואנחנו לא נקבע מתווים, אבל דבר שנוגע לכל ילד וילד וכל ישוב ויישוב, מחייב ומחויב לבוא לדיון פתוח בכנסת ובוועדת החינוך.

עיסאווי פריג': איפה האבסורד, חברים?

עיסאווי פריג': העסקנים למיניהם של הקבוצות התחילו להפעיל חברי כנסת והשפעתם על ידידי רחב הלב וטוב הלב, מר יעקב מרגי שהסכים לדחות את הדיון בזמן שהשביתה הייתה בשיאה.

עיסאווי פריג': פנו והצליחו לשכנע, ובכדי לנטרל את הציבור מלדעת, בכדי שישאירו את הדיון במחשכים.

עיסאווי פריג': זה מה שהיה.

עיסאווי פריג': כשאני אומר, כל העסקנים, אני אומר, החל משמעון מזרחי וכל הקבוצות, וזאת, איך אמרת ידידי מאיר, זאת חוצפה שארגון השחקנים פנה אלינו שנקיים את הדיון הזה ועכשיו הוא מאוים מגוף מעליו.

עיסאווי פריג': חתמת?

עיסאווי פריג': אל תלך לדיון, אבל תראו הוזהרתם, עכשיו פניתם ועשיתם את העוקץ הזה, ונציגי הקבוצות והמינהלת, אבו עלי, אני המינהלת, האבו עלי שהפעילה לחצים על כל הגורמים לא לבוא לדיון.

עודד פורר: מי איים עליהם?

קריאה: מה האינטרס?

עיסאווי פריג': חתמנו על מזכר הבנות.

עיסאווי פריג': שרת התרבות זרקה איזה 5 מיליון שקל דמי שתיקה בשביל כמה כותרות.

עיסאווי פריג': כמה חברים כאן פנו ליושב ראש הוועדה, אל תקיים דיון, ומה שהיה נהיה יותר גרוע בהסכם.

עיסאווי פריג': הם לא רוצים שזה יועלה באופן ציבורי או פתוח.

עיסאווי פריג': מי מאיים?

עיסאווי פריג': השחקנים שנמצאים בכל המשחק הזה, זה המינהלת, זה ארגון השחקנים, זה ההסתדרות של העובדים בארץ ישראל, וזה משרד החינוך והתרבות.

יעקב מרגי: היית פעם חבר הסתדרות?

עיסאווי פריג': תראה, הייתי לפרקים.

יעקב מרגי: אתה יודע לחקות אותם טוב.

עיסאווי פריג': ושרת התרבות.

עיסאווי פריג': כל אחד בחודש האחרון דאג לקחת כותרת, "אני הבאתי את ההסכם".

עיסאווי פריג': בינתיים הביאו פארסה אחת - מה שהיה הוא מה שיהיה והשחקן הישראלי ימשיך להיות מאחור, לא יקבל את מה שמגיע לו.

עיסאווי פריג': האיומים השתלמו.

עיסאווי פריג': למה השתלמו?

עיסאווי פריג': מסיבה פשוטה, הכסף.

עיסאווי פריג': איך הכסף?

עיסאווי פריג': נכון שהשרה זרקה 5 מיליון דמי חנוכה בשביל כותרת, אבל זה לא פותר.

זוהיר בהלול: מה 5 מיליון, מה זאת אומרת?

עיסאווי פריג': זרקה 5 מיליון - - -

יעקב מרגי: תמריץ - - -

עיסאווי פריג': יעני חלק מהמתווה איך כל קבוצה יכולה לקחת שישה שחקנים זרים.

עיסאווי פריג': אם היא לוקחת פחות מחמישה זרים, תקבל תמריץ.

עיסאווי פריג': מי ישלם את התמריץ?

זוהיר בהלול: אני מכיר את זה, אבל ה-5 מיליון זה ממנה למתווה?

עיסאווי פריג': כן, ממנה למתווה, למה?

עיסאווי פריג': תראה, כספי הטוטו, החלוקה, עברו למשרד.

זוהיר בהלול: למה השרה צריכה לתת כסף?

עודד פורר: לא צריך להיות לכם טענה לשרה.

יעקב מרגי: אין לנו שום טענות לכלום.

יעקב מרגי: רבותיי, לפני שנבוא בטענות, אני הייתי מציע - - -

עיסאווי פריג': אני רק משפט ומסיים.

יעקב מרגי: תסיים.

יעקב מרגי: ידידיי משרד התרבות או מי שבענף הזה בדרך כלשהי, יספר גם לטובת המאזינים והצופים שלנו ברשת האינטרנט וגם לטובתנו אנחנו, שיכניסו אותנו לשורש הבעיה ולמשבר.

יעקב מרגי: לא כל אחד בקיא בכל הפרטים.

עיסאווי פריג': משפט ומסיים.

עיסאווי פריג': חברים, מה עמד לנגד עיניי בעלי האינטרסים?

עיסאווי פריג': עמד, אם נבטל את הליגה עכשיו, השביתה תימשך, יעלה 150 מיליון שקל למינהלת, למה?

עיסאווי פריג': כי השחקנים הזרים רוצים פיצוי על זה שהם לא לוקחים חלק במשחקי הפלייאוף, ומשחררים אותם.

עיסאווי פריג': ואי, 150 מיליון שקל, איך יוצאים מזה?

עיסאווי פריג': חייבו, כפפו את ארגון השחקנים ושהשחקן הישראלי ילך קיבינימט.

עיסאווי פריג': כיפפו אותם, אילצו אותם ואנסו אותם לחתום על ההסכם.

יעקב מרגי: אתמול אמרתי "פלצנים" במובן הפלצני, אז זה לא התקבל הכי יפה.

יעקב מרגי: "קיבינימט" עוד יותר לא יפה.

עיסאווי פריג': אני מסכם, אדוני.

עיסאווי פריג': מה שקרה היום, ארגון השחקנים והמינהלת וכל בעלי העניין והשחקנים שלא באו מלבד משרד התרבות, אני רוצה שנראה את זה בחומרה רבה על זה שפונים אלינו לקיים דיון ועושים מה שעשו, ותציין על רוחב הלב של - - -

יעקב מרגי: של יו"ר הוועדה.

יעקב מרגי: אני אסביר.

מאיר כהן: אני רוצה להגיד משהו.

מאיר כהן: אנחנו לא צריכים לריב עם שרת התרבות.

מאיר כהן: יש לנו מספיק זמן לריב איתה, אבל במקרה הזה זאת שרה שרצתה לפתור משבר.

מאיר כהן: בסדר גמור.

מאיר כהן: שני טיעונים, אחד זה נגד האיגוד.

מאיר כהן: הדבר השני, צריכים לדבר על המהות, האם הכנסת רוצה לחוקק חוק - - -

יעקב מרגי: סוף-סוף בשבועות שהיא שקטה אתם תוקפים אותה.

יעקב מרגי: היא הייתה בסדר.

עודד פורר: היא נתנה איזשהו פתרון שזה יעבוד, אבל זו לא הבעיה.

מאיר כהן: בסדר גמור.

יעקב מרגי: רבותיי, אני מתייחס רק לרוחב הלב של ראש הוועדה ואני אמשיך הלאה.

יעקב מרגי: אצלי הכול על השולחן.

יעקב מרגי: לימדו אותי שהדרך הקצרה והקלה והטובה זה לשים את הדברים על השולחן, ואני אומר אותם.

יעקב מרגי: נכון, חבר הכנסת מיקי זוהר ביקש ממני לדחות את הדיון כי הוא לא יכול היה להיות בשבוע שעבר.

יעקב מרגי: חשבתי שהוא יוכל להיות השבוע.

יעקב מרגי: מסתבר שגם השבוע הוא לא יכול.

זוהיר בהלול: אבל יכול להיות שהוא בעל עניין.

יעקב מרגי: רגע, רגע, אני לא מסיק מסקנות עכשיו.

יעקב מרגי: בסוף הדיון.

יעקב מרגי: זוהיר, אני כדרכי בקודש, יגיד לך מאיר, משתתף קבוע, המסקנות אצלי באות בסוף הדיון.

יעקב מרגי: מעבר לזה, היססתי, לא מייד נעניתי.

יעקב מרגי: עכשיו למה יצאה מנהלת הוועדה לבדוק?

יעקב מרגי: אומרת לי, אני הולכת להוציא את המיילים של מי שפנה אלי לדחות.

יעקב מרגי: ברגע שפנו אלי גם במייל, אני לא רוצה לומר את הזהות שלהם כי אני לא זוכר, היא תביא אותם, וגם חבר הכנסת, ונאמר לי שכרגע זה במשא ומתן או בניסיון.

יעקב מרגי: כל דיון שלך יכול ליצור מצב שאחד הצדדים יקשיח את העמדות שלו, אמרתי, למה אתעבר על ריב לו לי?

יעקב מרגי: בוא נזוז הצידה, לא מבטל את זה.

יעקב מרגי: המשבר הוא משבר.

יעקב מרגי: גם אם ב-5 מיליון זה יגמר, זו תרופה רגעית.

יעקב מרגי: זה יכול להיות תמריץ להשלמת העונה.

יעקב מרגי: מינהלת הליגה, אתם מכירים?

יעקב מרגי: זה גוף לפחות שאפשר לכבד אותו?

עיסאווי פריג': היא פעלה להחרמה והרימה טלפון עם מכתבים.

יעקב מרגי: רגע, רגע, רוחב לב של יו"ר הוועדה.

עיסאווי פריג': לא, המכתב ששלחה ליו"ר השחקנים, לארגון השחקנים לא לבוא.

יעקב מרגי: מאחר ואני אוהד של הפועל באר שבע בכדורגל ולא הולך לשום משחק - "מינהלת הליגה, שלום רב ותודה על ההזמנה, נציגי מינהלת הליגה מבקשים לדחות את הישיבה במספר ימים.

יעקב מרגי: ביום שני הנ"ל מתקיימים משחקי המחזור האחרון בליגה.

יעקב מרגי: נציגי הקבוצות והמינהלת יתקשו להגיע.

יעקב מרגי: שמעון מזרחי נמצא בחו"ל.

יעקב מרגי: בכבוד רב, שלומי פרי, סמנכ"ל תקשורת, מינהלת ליגת ווינרסל".

עיסאווי פריג': מינהלת הליגה שלחה מכתב לארגון השחקנים ואיימה עליהם לא לבוא לדיון.

יעקב מרגי: אוקי, יפה, אז זה הדיון.

יעקב מרגי: עכשיו תן לנו לנהל את הדיון.

יעקב מרגי: ברשותכם, אין לי בעיה לתת התייחסות לחברי הכנסת אם חברי כנסת יודעים לשים על השולחן את המשבר ומהותו.

יעקב מרגי: אם לא, ניתן לנציגי משרד התרבות.

יעקב מרגי: בבקשה, בואו תתייחסו, חברי הכנסת.

יעקב מרגי: עודד.

עודד פורר: בקצרה.

עודד פורר: תראה, מעבר לכל הדברים שאמר עיסאווי והוא צודק במאה אחוז, אני חושב שזו בושה וחרפה.

עודד פורר: כן מסכימים, לא מסכימים, כן רוצים, לא רוצים, יש דיון בוועדה.

עודד פורר: אם נוח להם או לא נוח להם, היה ראוי שכל הנוגעים בדבר היו נמצאים פה.

עודד פורר: זה זילות בכנסת ואני חושב שאנחנו נצטרך, כפי שהם מתייחסים לכנסת, אני חושב שגם הכנסת יכולה להתייחס לנושאים האלה, כי כמו שהם מנהלים את הענף, ככה זה נראה.

עודד פורר: בצעירותי הייתי אוהד כדורסל של מכבי תל אביב, מהשרופים ביותר.

עודד פורר: לכל המשחקים בכל הארץ.

עודד פורר: הרגשתי זיהוי עם הקבוצה, והנה אני אומר את זה פה לפרוטוקול, אני לא רואה היום את המשחקים שלהם.

עודד פורר: אני לא יכול לפתוח את הטלוויזיה ולראות אותם.

עודד פורר: אני לא יודע בכלל מי אלה השחקנים שמתרוצצים על המגרש.

עודד פורר: זה בכלל לא מעניין אותי.

עודד פורר: עם כל הכבוד לארגון השחקנים, זו לא הבעיה שלהם, זו הבעיה של מדינת ישראל.

עודד פורר: אם אין כדורסל ישראלי, זאת הבעיה שלנו.

עודד פורר: עם כל הכבוד, כמו שהם מנהלים את העסק וכמו שההסכם הזה נראה וכמו שאחרי שהם חתמו הסכם ונתנו אופטלגין לפתור את זה לשנה, נתעורר עם הבעיה הזאת שוב, לא יהיה כדורסל ישראלי, וכשאין כדורסל ישראלי גם רואים את ההישגים של נבחרת ישראל.

עודד פורר: חבר'ה, נבחרת ישראל לפני 30 שנה, לפני 40 שנה, היו בדרגים גבוהים באירופה.

עודד פורר: לא מתקרבים למה שהיה בשנות ה-80.

זוהיר בהלול: ב-79' נבחרת ישראל זכתה במקום השני.

עודד פורר: אנחנו לא מתקרבים לשם היום.

עודד פורר: המשמעות היא שהלכנו אחורה, לא הלכנו קדימה, ולכן אני אומר בהקשר הזה, כנראה שאנחנו צריכים, אדוני היושב ראש, אולי להפקיע או לבקש ממשרד הספורט להפקיע ממי שמנהל היום את העניינים האלה, את היכולת לנהל אותם ולקיים סדרה של דיונים על מה צריך לעשות כדי להציל את הכדורסל הישראלי, כי אלה שמנהלים היום את הכדורסל הישראלי, בין אם זה בארגון השחקנים ובין אם זה במינהלת הליגה, גמרו את הכדורסל הישראלי.

עודד פורר: אין כדורסל ישראלי.

עודד פורר: צריך להציל פה, ופה צריך להגיש תוכנית חירום.

עודד פורר: החבר'ה האלה נכשלו בתפקידם.

יעקב מרגי: בבקשה, מאיר.

מאיר כהן: אדוני, בוויכוח הגדול של איגוד השחקנים נוצר מצב שהליגה הבכירה, הכדורסל המקצועני בארץ רווי ומלא בכדורסלנים שמגיעים מחוץ לארץ.

מאיר כהן: אין שום ספק שעודד צודק.

מאיר כהן: ברגע שחלון הראווה של הכדורסל הישראלי מתמלא באנשים שמובאים מבחוץ, אז זה דוחק למדרון אחורי את השחקנים שלנו, ולא כך אמור להיות.

מאיר כהן: אם אנחנו באמת רוצים לייצר מסורת של כדורסל מקצועני של אנשים טובים שצומחים כאן והופכים להיות לשחקנים ולנבחרת שתייצג אותנו בכבוד, אז אין שום ספק שבכל מקום שנכנסים זרים במסות כאלה, אז זה מוריד את החבר'ה שלנו אחורה.

מאיר כהן: יש כל מיני מדינות שהגנו על עצמן בכל מיני תקנות.

מאיר כהן: למשל, כולם דיברו על החוק הרוסי.

יעקב מרגי: מה אומר החוק הרוסי?

מאיר כהן: בכל זמן נתון חייבים להיות שני שחקנים מקומיים על הפרקט.

עיסאווי פריג': ורישום ללא הגבלה.

מאיר כהן: יש כאן התנגשות איתנים של בעלי עניין ובעלי הון, כמו בכל מקום, במיוחד החבר'ה ממכבי תל אביב שמבחינתם בצדק אומרים, אנחנו מתמודדים, אנחנו נושמים את אבק הגבהים של המפורסמים והטובים ואנחנו מוציאים המון כסף ואף אחד לא יגיד לנו אם אנחנו רוצים להביא זרים או לא להביא זרים.

מאיר כהן: מצד שני, התחושה הלאומית של כל אחד מאיתנו, אגב, הלאומית של כמו שאמר עודד, אתה מסתכל על מכבי, פעם היו כולם ישראלים.

יעקב מרגי: פעם אחרונה שראיתי את גביע אירופה לאלופות זה היה עם מיקי ברקוביץ'.

יעקב מרגי: עכשיו תחשבו את השנים.

מאיר כהן: אחד הרעיונות בכדי להקשות, להכביד את היד על בעל הסיכונים היה, אתה יודע אדוני, כשמביאים שחקן, כשקונים אותו, אתה פטור ממס הכנסה, אז היה רעיון ב-2014 כשאני הייתי בממשלה, להחזיר את המיסוי, זאת אומרת שלא לפטור אותך ממיסוי.

יעקב מרגי: שלא יהיה תמריץ

עיסאווי פריג': זה מה שצריך לעשות.

עודד פורר: אני חושב שזאת צריכה להיות התגובה להתנהלות הזאת.

מאיר כהן: אני אמרתי, אם יתגבש דבר כזה, צריך לבחון אותו לעומק.

מאיר כהן: אני חייב להגיד, אנחנו כועסים כשאנחנו באים חברי כנסת, אני בא מדימונה וכל אחד מגיע ממקומו, באים בזמן.

יעקב מרגי: אני באתי אחרי אזעקה ב-2:00 בלילה.

מאיר כהן: על אחת כמה וכמה, והם מקבלים כל מיני הוראות כאלה מצ'וקמקות להחרים אותנו ולא להגיע.

מאיר כהן: אבל העניין הזה הוא לא עניין של טובים ורעים.

מאיר כהן: זה לא שיש צד אחד שהוא רע וצד אחד שהוא טוב.

יעקב מרגי: זה אינטרסים כלכליים.

מאיר כהן: התנגשות של אינטרסים, שזה צודק.

מאיר כהן: אני בצד של זה שאומר שחייבים לפתח את הרגש הלאומי.

מאיר כהן: יש אחרים שיגידו, תשמע, אנחנו שוק חופשי, אנחנו רוצים ליגה.

מאיר כהן: הכנסת צריכה באמת להיכנס - - -

יעקב מרגי: לומר את האיזונים הנדרשים.

מאיר כהן: לגמרי.

יעקב מרגי: תודה.

יעקב מרגי: זוהיר.

זוהיר בהלול: יש לי הצעה קיצונית.

זוהיר בהלול: אני אומר, אנחנו צריכים להצטלם צילום קבוצתי, להפיץ לעיתונות עם כיתוב שאנחנו נפנה עורף כמחוקקים לכדורסל הישראלי.

עודד פורר: לא לכדורסל, למינהלת.

יעקב מרגי: בואו נשמע עד הסוף.

יעקב מרגי: חייבת להיות פרובוקציה, השאלה איזו.

זוהיר בהלול: תשמע ממני.

יעקב מרגי: לא ירדתי לסוף דעתך.

זוהיר בהלול: תחת הכותרת "חפשו אותנו".

זוהיר בהלול: הרי זה משפט אלמותי.

זוהיר בהלול: אנחנו לא יו-יו.

זוהיר בהלול: אתה באת ב-02:00 לפנות בוקר, אני ב-05:30 יצאתי מעכו.

זוהיר בהלול: כולנו באנו לכבד את הכדורסל הישראלי, עם כל הכבוד, והם עושים לנו זובור?

זוהיר בהלול: למה מי הם?

זוהיר בהלול: אנחנו המחוקקים כאן.

זוהיר בהלול: דיבר ידידי מאיר על כך שכשהיה מיסוי, רצו אותנו, כי אנחנו מחוקקים.

זוהיר בהלול: אתה כיושב ראש ועדת החינוך צריך לומר, על גופתי.

זוהיר בהלול: שתחיה עד 130 שנה.

זוהיר בהלול: על גופתי דיון על הכדורסל הישראלי לא יתקיים בשנה הקרובה.

זוהיר בהלול: בואו נקצין.

זוהיר בהלול: למה אנחנו כאילו מוחלים על כבודנו?

יעקב מרגי: עוד לא מחלנו.

עיסאווי פריג': הצעת החוק על המיסוי שהוועדה תגיש, תשנה את כל - - - .

יעקב מרגי: הם ירוצו פה.

עיסאווי פריג': ירוצו.

עיסאווי פריג': עכשיו אנחנו מגישים הצעת חוק - - -

יוסף ג'בארין: גם כדורגל - - - ?

יעקב מרגי: יוסוף, אנחנו עוד לא הבנו את המכניזם של הכדורסל, אתה רוצה עכשיו כדורגל?

יעקב מרגי: חכה עם הכדורגל.

קריאה: אלה הערבים מה מבינים?

יעקב מרגי: אני לא הבנתי.

קריאה: שני אבנים ובועטים - - -

יעקב מרגי: אני מוחה, כי היום הליגה הישראלית בכדורגל, הייצוג, במיוחד הפועל באר שבע הביאה.

יעקב מרגי: שחקני כדורגל הערביים מביאים כבוד לליגה.

עיסאווי פריג': חמישה בהרכב.

יעקב מרגי: זוהיר, תמשיך בבקשה.

זוהיר בהלול: אני אגיד לך עוד משהו באמת במאמר מוסגר.

זוהיר בהלול: אני רציתי לבקש בצורה מהפכנית, כמעט חסרת תקדים, שאתה תחזור פעם שנייה על אותו נאום, כיוון שהנאום שלך היה מבריק, ועכשיו אתה לא רוצה להקשיב לי?

זוהיר בהלול: אני אומר לך באמת, מר מרגי, יושב ראש הוועדה, עזוב אותו.

יעקב מרגי: זוהיר, הוא רגיל שבוועדת החינוך עוקצים אותו, לכן הוא עשה ככה.

יעקב מרגי: אם תרצה הסבר, אחרי הדיון.

זוהיר בהלול: עודד, אם לא נהיה ממש חד משמעיים ולא נמחל לכל אלה שפגעו בנו בצורה הזו, באמת כל כך מעליב שאני רואה מושבים ריקים, אם לא נעשה פעולה קנטרנית, התרסתית כנגדם, אבל נעמוד מאחוריה, שאתה שנה לא תטפל בכדורסל הישראלי - - -

יעקב מרגי: אלא במסגרת החוק.

זוהיר בהלול: אלה במסגרת מה שיטיל עליך החוק.

יעקב מרגי: החוק שנחוקק.

זוהיר בהלול: בסדר, בעיקר לרבות החוק ולרבות העניין של המיסוי.

זוהיר בהלול: שיחפשו אותנו.

יעקב מרגי: מקובל.

זוהיר בהלול: עוד משהו.

זוהיר בהלול: אני גם מוחה על ה-5 מיליון.

זוהיר בהלול: אני אומר, ה-5 מיליון האלה, בוסתן, הם אתנן פסול מכיוון ש-א', מדובר בעסק של מקצוענים וה-5 מיליון היו צריכים ללכת לספורט ההמוני בישראל.

יעקב מרגי: תודה, ההערה במקום.

זוהיר בהלול: עוד משפט קטן.

זוהיר בהלול: יש שחקן ערבי בכדורסל הישראלי, השחקן הטוב ביותר בשנה שעברה.

זוהיר בהלול: שמו כארם משעור.

זוהיר בהלול: כמו שהם ככה, מלתעות, לקחו אותו למכבי תל אביב.

זוהיר בהלול: לא נותנים לו דקה לשחק.

זוהיר בהלול: אני לא מתערב בעניין הזה, אבל באנו לכאן כדי להגן על הכדורסלנים המקומיים, כולל כארם משעור, שלא רואים כדורסל, ושגב וכל האחרים האלה.

זוהיר בהלול: אנחנו באנו לעזור, פתאום נותנים לנו מכה על העכוז?

זוהיר בהלול: נו, באמת, יש גבול.

יעקב מרגי: בבקשה, אדוני, תציג את עצמך.

עופר בוסתן: שמי עופר בוסתן, ראש מינהל הספורט במשרד התרבות והספורט.

עופר בוסתן: אני חייב לציין שבעברי הייתי שחקן כדורסל ואימנתי שנים רבות.

יעקב מרגי: מזל שאמרת "בעבר".

עופר בוסתן: היום לא.

עיסאווי פריג': בתקופה של מי?

עופר בוסתן: שיחקתי בהפועל עפולה ואימנתי שנים רבות בנות, נערות, בוגרים מהמועצה האזורית גלבוע.

עיסאווי פריג': נמרוד ברין שיחק איתך?

עופר בוסתן: הוא שיחק כדורגל.

עופר בוסתן: יוסי הררי וכו'.

עופר בוסתן: אני רוצה לומר שבאמת הכדורסל של הצעירים הוא מאוד חשוב לליבנו, הכדורסלנים וגם למשרד.

יעקב מרגי: לא להפסיק את הליגה בטרם זמנה.

עופר בוסתן: מאוד נראה תמוה כשיש הסכם שהוא בעצם לא הופר והם מחויבים בהסכם עד ה-15.6 לשחק, והם מפרים איתם הסכם משחק אחד לפני סיום הפעילות.

יעקב מרגי: כל אחד משתמש במנופים שלו.

עיסאווי פריג': עופר, על פי ההסכם קמה ועדה שצריכה להעביר מסקנות עד ה-1 באוגוסט.

יעקב מרגי: תן לו, הוא יסביר.

יעקב מרגי: למה אתה קופץ לוועדה?

יעקב מרגי: תמשיך את הסקירה שלך.

יעקב מרגי: תן לנו ללמוד.

עופר בוסתן: אני אומר, הושג איזשהו הסכם הבנות שהוא עוד לא נסגר.

עופר בוסתן: הוסכם שתוקם ועדה משותפת של המינהלת, של האיגוד, של יועצים שייבחרו לטובת הנושא, כשהמטרה היא מעמד השחקן הישראלי ויכולתו.

עופר בוסתן: אני יכול לומר שהמשרד כבר פועל לקידום השחקן הישראלי.

עופר בוסתן: אנחנו מבצעים פרויקטים שונים ברחבי הארץ לאיתור שחקנים וטיפוחם.

עופר בוסתן: אנחנו הקמנו ועדה עכשיו בנושא מעמד המאמן.

עופר בוסתן: אנחנו חושבים שלמאמן יש חלק חשוב מאוד בהכשרתו של השחקן הישראלי.

עופר בוסתן: השחקן הישראלי צריך לקבל את המאמנים הטובים ביותר, לטעמנו, בגילאים הצעירים, על מנת שהוא יקבל את היסודות.

עודד פורר: העברנו חוק.

עופר בוסתן: צריך שיאמנו בקבוצות המאמנים הטובים, ועכשיו אנחנו הקמנו ועדה לראות איך אנחנו משדרגים את הנושא הזה של מאמנים.

עופר בוסתן: יש לנו פרחי הספורט שכמו שאתם יודעים, אנחנו יוצאים לפרויקט חדש שגם הוא ייתן תשובה לנושא של הכשרתו של השחקן הישראלי.

יעקב מרגי: תבורכו.

יעקב מרגי: עכשיו לעניין המשבר.

עופר בוסתן: עכשיו אני רוצה לומר משהו לעניין המשבר.

עופר בוסתן: רוצים להעלות את רמתו של השחקן הישראלי ותמיד השאלה שנמצאת במחלוקת, האם הוא משחק עשר דקות, אני אתן לדוגמא נגיד על מכבי תל אביב, או משחק 40 דקות בקבוצה בליגה לאומית, מה עושה אותו שחקן יותר טוב, האם רק הדקות שהוא משחק ומתנסה או אם הוא בקבוצת עילית והאימונים שם הם יותר טובים?

עופר בוסתן: ואני אומר שהתשובה היא לא חד משמעית.

עופר בוסתן: יש דעות לכאן ולכאן.

עופר בוסתן: יש כאלה שטוענים שאם הוא מתאמן ברמה גבוהה ומשחק ברמה הגבוהה, הוא יהיה שחקן יותר טוב, אבל אם הוא לא משחק בכלל, זה נושא שצריך לטפל בו.

עופר בוסתן: לגבי החוק הרוסי אני אומר עוד פעם, היות והוועדה תקבע בסוף מה צריך לעשות, הדעות גם כאן חלוקות לגבי הצלחת החוק הרוסי.

עופר בוסתן: עובדתית, חברי הכנסת ציינתם שבפועל רמת השחקנים ירדה, אז הדעות הן חלוקות משום שאם אתה מובטח בהרכב על ידי חוק, זה לא אומר שאתה צריך להתאמץ ולהיות שחקן ברמה.

עופר בוסתן: מצד שני, אם לא יהיה חוק, אולי הוא לא יהיה על המגרש, לכן המחלוקת הזאת שאמרתי, בגדול, אם אני מצמצם אותה, זה כמה דקות השחקן הישראלי הזה משחק.

עופר בוסתן: יש דעות לכאן ולכאן.

עופר בוסתן: גם בעבר הצענו או ליגת משנה, כי בעולם קיימים נושאים של ליגות פיתוח.

עופר בוסתן: יש לצד הקבוצה הבוגרת - - -

קריאה: קראו לה "ליגת מילואים" בישראל.

עופר בוסתן: ליגת מילואים או ליגת פיתוח, כמו שעכשיו יש הצעה באוויר, שהשחקן הישראלי הזה משחק מגיל 18 עד 23 בקבוצת בת כזאת.

עופר בוסתן: ההצעה היא תמיד לפני משחק של הקבוצה הבכירה, ושניים-שלושה השחקנים האלה גם ירשמו בטופס של הקבוצה הבכירה וככה יהיה איזשהו מעבר של השחקנים למעלה או למטה לנסות לתת להם גם ניסיון משחק וגם להתאמן ברמות הגבוהות.

מאיר כהן: כל זה בגלל מכבי תל אביב.

מאיר כהן: שים לב, מדינה שלמה מתנהלת בגלל איזו קבוצה נחמדה ככל שתהיה שמכתיבה את החיים במדינה הזאת, שבאה ואומרת, אנחנו נעשה ליגה כזאת.

מאיר כהן: הדעת אומרת שמדינה שחפצה לפתח ספורט, משתחררת מכל התפיסות האלה של כן לעשות.

מאיר כהן: לוקחים חבר'ה צעירים, א', המדינה צריכה להשקיע בהם המון.

מאיר כהן: אני לא צריך שליגות יעשו את זה.

מאיר כהן: ב', ברגע שהם נכנסים לקבוצה, חלק מפיתוח השחקן הוא גם לתת לו - - - , אין מה לעשות.

זוהיר בהלול: עופר, אין כאן דעות לכאן ולכאן.

זוהיר בהלול: אם שחקן משתייך למועדון עילי והוא לא משחק ומתאמן ברמות הגבוהות, הוא לא יהיה שחקן כדורסל.

זוהיר בהלול: אתה שם אותו במזווה, מה שנקרא, במקפיא.

זוהיר בהלול: אין פה דעות לכאן ולכאן.

זוהיר בהלול: אני בעסק כבר 50 שנה.

עופר בוסתן: אני אומר דבר כזה ואמרתי את זה גם קודם, השאלה היא לא אם הוא לא משחק בכלל, אם הוא משחק במובן של עשר דקות, 15 דקות לעומת אם הוא משחק מלא בליגה תחתונה.

עופר בוסתן: זה דבר שהוא מקצועי.

יעקב מרגי: עופר, תודה.

עיסאווי פריג': אני שאלתי שאלה, לא קיבלתי תשובה.

עיסאווי פריג': אם עד ה-1 באוגוסט הוועדה לא תביא המלצות, מה יקרה?

יעקב מרגי: למה אתה שואל ככה?

יעקב מרגי: מה מועד הגשת ההמלצות?

יעקב מרגי: מה קבעתם?

עופר בוסתן: קבענו שאנחנו עד אוגוסט - - -

יעקב מרגי: אני לא שואל אם הוועדה לא תגיש המלצות.

יעקב מרגי: אנחנו מבקשים ודורשים, ועדת החינוך, שעם הגשת ההמלצות ב-1.8 או בכל מקרה עם המלצות או בלי המלצות, לדווח לוועדה ולהגיע לוועדה.

יעקב מרגי: זה בנוסף לדברים האחרים שאנחנו נעשה.

עיסאווי פריג': אני הייתי מציע יותר מזה, שיהיה דיון באמצע יולי על התקדמות הוועדה.

יעקב מרגי: עוד לא סיימתי.

יעקב מרגי: אם בסוף הדיון יחסר לך משהו, תבקש.

יעקב מרגי: רוצה להוסיף, אדוני?

מאיר ברדוגו: אני נציג של הטוטו.

יעקב מרגי: מה שם כבודו?

מאיר ברדוגו: מאיר ברדוגו.

מאיר ברדוגו: אני יכול להגיד שאנחנו לא מנהלים ולא מתערבים בניהול הליגה, אבל רק לציין שאנחנו נותנים כ-2.5 מיליון שקל בשנה תמריץ לעידוד ישראליות בקבוצות, ומרבית הקבוצות מנצלות את התמריץ הזה.

מאיר ברדוגו: זו התרומה שלנו לעניין.

יעקב מרגי: חבריי רוצים להתייחס?

יעקב מרגי: בבקשה, תזדהו אחד-אחד ודברו.

אברהם פסקל: שמי אבי פסקל, אני בא לכאן עם שני כובעים.

אברהם פסקל: אני הגעתי לכאן דרך ארגון המורים.

אברהם פסקל: אנחנו מכבדים את הוועדה.

אברהם פסקל: הזמינו אותנו, באנו.

אברהם פסקל: יחד עם זה, אני יושב ראש אגודת ספורט מכבי ארזים רמת גן.

אברהם פסקל: בעבר היה לכדורסל, אני שיחקתי לפני למעלה מ-50 שנה גם כדורסל.

אברהם פסקל: בעיקר הייתי שחקן כדוריד.

אברהם פסקל: מכבי ארזים היא קבוצת כדוריד.

זוהיר בהלול: בן משפחתו של עמי פסקל?

אברהם פסקל: לא.

אברהם פסקל: הוא פזקל, אני פסקל.

אברהם פסקל: הבעיה של הכדורסל היא לא בעיה רק של הכדורסל, היא בעיה של כל הספורט הישראלי, וכל הספורט הישראלי מתחיל לחלחל, כולל בכדוריד, שחקנים זרים.

אברהם פסקל: כשזה נעשה במינון נכון, אז יתכן שזה מוסיף.

יעקב מרגי: מה לדעתך קורה בכדורגל ובכדורסל?

יעקב מרגי: זה מינון נכון?

אברהם פסקל: בכדורסל ודאי זה לא מינון נכון.

אברהם פסקל: גם יש להתייחס לכמות.

אברהם פסקל: כדורסל משחקים חמישה אנשים.

יעקב מרגי: הכול יחסי.

יעקב מרגי: מדברים יחסי.

אברהם פסקל: חמישה שחקנים בכדורגל פחות מורגש מאשר חמישה שחקנים בכדורסל.

יעקב מרגי: זו המגבלה בכדורסל, חמישה.

אברהם פסקל: אני נותן דוגמא.

אברהם פסקל: חמישה מתוך 11 - - -

יעקב מרגי: כמה שחקנים זרים אפשר בקבוצת כדורסל?

קריאה: שישה.

יעקב מרגי: מסתבר שיש לי עוזר שהכין שיעורי בית.

אברהם פסקל: אבל מה שאני רוצה להגיד, חמישה או שישה מתוך 11, זה לא חמש מתוך חמש.

יעקב מרגי: ברור.

אברהם פסקל: ולכן בכדורסל לדעתנו זה מוגזם.

יעקב מרגי: מה, אין מגבלה בכדורסל?

אברהם פסקל: יש את החוק הרוסי.

אברהם פסקל: יחד עם זה, החוק הרוסי לפי דעתי זה חוק לא ספורטיבי.

אברהם פסקל: אתה לוקח שני בחורים או משלם להם כסף רק בשביל שיהיו שם, לעשות 'וי' שהם נמצאים על המגרש.

אברהם פסקל: מבחינתנו זה לא ספורטיבי.

אברהם פסקל: צריכה לשבת פה ועדה של ספורטאים, זאת אומרת של אנשי ספורט שתשב ותדון.

אברהם פסקל: האמת היא לא לכאן ולא לכאן, היא באמצע.

יעקב מרגי: צריך למצוא משהו מאוזן.

אברהם פסקל: צריך למצוא משהו מאוזן.

אברהם פסקל: לפי דעתי צריכים לעשות את זה אנשי מקצוע.

יעקב מרגי: תודה.

יעקב מרגי: בבקשה אדוני.

אהרון קנר: אני אהרון קנר.

אהרון קנר: גם באתי מארגון המורים.

יעקב מרגי: קודם כול, אני גאה סוף-סוף שיש לי נציגות מארגון המורים בדיון אמנם בספורט, אני לא מזלזל.

יעקב מרגי: בחינוך לא רואים אותם בכלל.

יעקב מרגי: לא פותח דיון, רק תעביר מסר למורה לספורט.

יעקב מרגי: אני שלוש שנים מתגעגע אליו, רוצה אותו בוועדה.

קריאה: תזמין אותו לוועדה, הוא יבוא.

יעקב מרגי: הוא מוזמן כל הזמן.

יעקב מרגי: תודה.

יעקב מרגי: בבקשה, אדוני.

אהרון קנר: רציתי להאיר פה את פני הדברים.

אהרון קנר: כשאנחנו מדברים על פני הכדורסל הישראלי, זה מטעה פה את כולם.

אהרון קנר: יש כרגע ליגה מקצוענית של ליגה ראשונה.

אהרון קנר: הליגה מהשנייה ומטה, כולל ילדים וקטסל ונוער והכול, שייך לאיגוד הכדורסל.

אהרון קנר: זה שני גופים שונים שיש בהם ניגוד אינטרסים.

אהרון קנר: הליגה הראשונה היא ליגה מקצוענית, ולכן אם אתם שואלים אותי, אם אתם רוצים לדעת איך אני רואה פתרון, הבעיה של הכדורסל הישראלי זה צריך להתחיל בבתי הספר בכלל.

אהרון קנר: כל הספורט הישראלי צריך להתחיל בבתי הספר.

אהרון קנר: לצערי הרב בתי הספר הולכים אחורה.

אהרון קנר: כשאני אימנתי כדורסל לפני המון שנים, עובי של ספר הכדורסל היה כזה.

אהרון קנר: מה הכוונה עובי?

אהרון קנר: היו המון קבוצות.

אהרון קנר: כל קיבוץ, היו לו כמה קבוצות.

מאיר כהן: אתם ארגון המורים.

מאיר כהן: תילחמו על זה.

אהרון קנר: יכול להיות שנעשה את זה.

עודד פורר: אנחנו קיימנו פה דיון בהקשר הזה וזו טענה שיש לנו למשרד החינוך, אגב, שלא הגיע לדיונים, ואמרנו, זה צריך להיות שיתוף של משרד החינוך ומשרד הספורט, שמורים לספורט זה שלוב במעמד המאמן.

יעקב מרגי: אני לוקח את זה כהערה.

יעקב מרגי: משרד החינוך הודיע שהדיון הזה, זה דיונים שאנחנו עושים על ספורט, שזה לא התחום שלו ולכן הוא לא שלח נציגים.

יעקב מרגי: מהיום והלאה כשמגיעה תשובה כזו במייל, להזמין באופן קבוע ולהתעקש שיגיע מי שאחראי על הספורט במשרד החינוך.

יעקב מרגי: בבקשה אדוני.

אהרון קנר: לכן רציתי להעיר את ההערה הזו, ולכן כשדנים על הליגה המקצוענית, זה עסק מקצועני לכל דבר ועניין.

אהרון קנר: אנשים מתעסקים שם במיליונים של דולרים וזה לא שייך לאגף הישראלי.

מאיר כהן: למה לא שייך?

אהרון קנר: תן לי להשלים משפט, אני אגיד לך לאן אני מכוון.

אהרון קנר: מה שאני אומר זה דבר פשוט.

אהרון קנר: היום השחקן הישראלי באיכותו לא מספיק לרמות הגבוהות, ומשלמים המון כסף לשחקנים שלא שווים את אותו כסף, כי אין ברירה, כי צריכים להחתים אותו.

עיסאווי פריג': איך בעבר היה עם דורון ג'מצי וברקוביץ'?

אהרון קנר: מה שציינתי, בעבר בכדורסל היו הרבה יותר שחקנים.

אהרון קנר: מאלפים אתה יכול להוציא אלופים.

אהרון קנר: ממעטים קשה להוציא אלופים.

יעקב מרגי: אצלנו אומרים בבתי המדרש, אם אין גדיים, אין תיישים.

אהרון קנר: צודק, ולכן כשאנחנו רוצים לדבר בעניין של ספורט בכלל, צריכים לתפעל את הגיל הצעיר ולהגדיל את הכמות ולהשקיע שם המון משאבים.

אהרון קנר: אני הולך עם עופר ואני שמח לשמוע שרוצים להעצים את המאמן, כי לפי דעתי זו אחת הרעות החולות בספורט הישראלי.

אהרון קנר: לוקחים מאמין שבקושי עבר חצי קורס מדריכים ונותנים לו להדריך ילדים, שמה שהוא עושה זה אימון לפני משחק.

אהרון קנר: הוא מדבר איתם על המשחק, ואימון אחרי משחק הוא מדבר איתם על מה היה, ולכן הם בכלל לא מתאמנים.

אהרון קנר: צריך לעשות תשתית מלמעלה עד למטה.

אהרון קנר: דוגמא אחרונה אני רוצה לתת.

אהרון קנר: יש אליפויות שנקראות אליפויות של בתי הספר.

אהרון קנר: חוץ מהליגה הראשונה בבתי הספר, שזה עשר קבוצות בארץ, כל היתר זה בדיחה, למה?

אהרון קנר: הם נוסעים במקרה הטוב למשחק אחד או שניים ובזה גומרים את העונה.

אהרון קנר: אם יעשו בבתי ספר ליגה שתהיה לכל אורך השנה ואז בתי הספר יהיו מעורבים ויהיו ילדים ויהיה קהל וזה יעלה עניין, כל העסק יראה אחרת.

יעקב מרגי: אתה צודק, אני מתחבר.

יעקב מרגי: יש דוגמאות.

יעקב מרגי: כשמשרד החינוך רוצה להעצים תחום, ניקח דוגמא שעולה לי עכשיו מיידית, כי שבוע שעבר הייתי ראש צוות השופטים בחידון התנ"ך במועצה האזורית מרחבים.

יעקב מרגי: מבחינתי הייתה לי חוויה, לראות ילדים ולאו דווקא דתיים.

יעקב מרגי: מקום ראשון לא היה מבית ספר דתי.

יעקב מרגי: לראות ילדים בכיתה ו', נכנסו לסוגיות.

יעקב מרגי: וזה מסלולים של חידון בית-ספרי, חידון שכבה, חידון אזורי, חידון מחוזי, עד שמגיעים לארצי והעולמי, ועוד תחומים שעושה את זה משרד החינוך, לכן בדיונים כאלה משרד החינוך חייב להיות.

יעקב מרגי: צריכים להקצות משאבים באמת לטפח דור.

יעקב מרגי: אם רוצים לטפח את זה חייבים להתחיל מחינוך.

יעקב מרגי: אין ספק שמשרד התרבות צריך להעצים את זה.

עופר בוסתן: עוד מילה אחת על מה שהוא אמר, אם אפשר.

זוהיר בהלול: אני חייב להסב את תשומת ליבך, נדמה לי שהוא היה שחקן בינלאומי לשעבר.

יעקב מרגי: דורון שפר, ברוך הבא.

יעקב מרגי: נשמע אותך אם תרצה, על ליגת הכדורסל ומה שקורה על המשבר הנוכחי.

יעקב מרגי: בדיוק אני כותב את הסיכום ונוזף ורואה בחומרה את אלה שנעדרו מהדיון, אלה שהתחננו וביקשו לקיים דיון ואלה שביקשו לדחות בשבוע כדי שיספיקו לבוא לדיון, ולא הגיעו.

יעקב מרגי: עקצו אותנו ואנחנו לא נפגעים, מחכים בסיבוב, בפינה.

יעקב מרגי: באמת רוצים להיכנס לשורשו של המשבר.

יעקב מרגי: הסוגיה המרכזית, מה שהעליתי פה, ואני לא בקיא הכי גדול בכדורסל, שאין מגבלה במספר השחקנים הזרים.

יעקב מרגי: יוצר מצב שהשחקנים הישראלים ממורמרים.

יעקב מרגי: נוצר גם מצב שאין מוטיבציה לטפח דור.

יעקב מרגי: הענף הזה הולך ונשען כולו על שחקנים זרים.

יעקב מרגי: צריך את האיזון בין המצוינות בתמיכה של השחקנים הזרים ובין זה שתהיה, אם אומרים ליגה ישראלית וליגה לאומית וליגה במילים יפות ומכובדות, שתישען על משהו לאומי, משהו ישראלי.

יעקב מרגי: איך אתה רואה באיזון הזה את הצרכים?

דורון שפר: דורון שפר, שחקן כדורסל לשעבר.

דורון שפר: אני לא בקיא בפרטים בשביל להיכנס לעובי הקורה.

יעקב מרגי: אתה היית מצדד בהגבלת מספר השחקנים הזרים בקבוצה?

דורון שפר: קודם כול, ודאי שעניי עירך קודמים.

דורון שפר: אנחנו צריכים לחזק את המקומיים, את הישראלים.

יעקב מרגי: עד איפה?

יעקב מרגי: עד כמה?

יעקב מרגי: מה נראה לך?

דורון שפר: בתור התחלה, שיהיו תנאים שווים.

דורון שפר: הבנתי שיש נטייה עם המיסוי.

יעקב מרגי: זו הסנקציה שאנחנו שוקלים להפעיל.

דורון שפר: שאלות יותר מעניינות וחשובות, אני חושב שזה נושא, אם זו אלימות - - -

יעקב מרגי: אנחנו לא שם.

יעקב מרגי: אם תרצה, ניזום דיון אחר.

יעקב מרגי: אנחנו כרגע על המשבר הנוכחי.

דורון שפר: כן, אז ודאי שעניי עירך קודמים.

יעקב מרגי: בדיפלומטיה טובה יצאת מזה.

יעקב מרגי: עופר, בבקשה.

עופר בוסתן: אני רוצה לומר בקשר למה שאמר נציג ארגון המורים.

עופר בוסתן: אנחנו בעבודה משותפת עם משרד החינוך, עם הפיקוח על החינוך הגופני.

עופר בוסתן: אנחנו הולכים לתוכנית שנותנת תשובה, גם ציינתי בתחילת דבריי, לגבי הורדת הגיל, כי אחד הדברים שאנחנו רוצים זה שהילדים יגיעו עם אהבת הענף ולא המאמנים, מה שציין, עסוקים בטקטיקה ולא בטכניקה.

עופר בוסתן: הם רוצים לנצח, אז הם יורדים בגילאים הצעירים ישר לטקטיקה, אז המטרה שלנו היא לעשות תוכנית, אנחנו עומדים להציע אותה, את פרחי הספורט, מכיתה ב' עד י'.

עופר בוסתן: בגילאים שלנו יש לנו שני משברים, אחד בגילאים הצעירים ואחד בגיל המשבר שהוא עובר את כיתה ו' ויש נשירה, אז יש לנו תוכנית שאנחנו מסיימים אותה ואנחנו צריכים גם להציג אותה בכנסת, בהחלט תוכנית שתהיה פתרון.

עיסאווי פריג': עופר, כואב לי.

עיסאווי פריג': פרחי ספורט חמש שנים, מה עשתה עד עכשיו?

עופר בוסתן: פרחי הספורט, מי שנמצא במגזר ומעורה כמוך, יודע על התרומה שזה עשה ביישובי הפריפריה.

עופר בוסתן: אם המבחן הוא רק כמה עלו לספורט ההישגי, אז הפרויקט לא הצליח.

עופר בוסתן: אם התשובה היא כמה ספורטאים נחשפו ופעלו ובמיוחד במגזר הערבי, אם תיקחו את הנרשמים לפעילות החוגית או לפעילות הספורט, נכון, לא הגיעו לליגת העל, לא הגיעו לנבחרות.

עופר בוסתן: לטעמי הפרויקט, צריך להסתכל עליו בשני היבטים.

עופר בוסתן: אנחנו לוקחים את התוצאה של הפרחים שהייתה כמו שהיא, עם הנושא, ואנחנו רוצים להתעסק בתוכנית החדשה עם הורדת הגיל ועם העלאת הגיל ועם התמקצעות בחלק מהדברים, להוביל יותר התמקצעות, רק מצד שני להגדלת החשיפה ביישובי הפריפריה, בפריפריה החברתית, לכן יש לי הרבה תקוות בתוכנית הזאת.

עופר בוסתן: תמצא תשובה גם לבתי הספר, לשיתוף הפעולה.

עופר בוסתן: אני חושב שבכל העולם עובדים בשיתוף פעולה עם בתי הספר.

עופר בוסתן: אני חושב שזה יסייע לפתרון של השחקן הישראלי.

יעקב מרגי: תודה.

יעקב מרגי: מאיר כהן.

מאיר כהן: אני רוצה להתחבר למה שאמרת, אדוני.

מאיר כהן: כשניהלתי בית ספר, דאגת שתהיה לי קבוצת כדורסל, אלא מה, שעוד פעם אנחנו מתחילים להתעסק בבתי ספר שהם מבוססים, אז הם יכולים לייצר להם נבחרת.

מאיר כהן: אגב, ליגת בתי הספר התיכוניים משודרת.

מאיר כהן: אני ישבתי עם מועצת הכבלים והייתי מאלה שדחפו.

מאיר כהן: היא משודרת וזה נהדר, זה עושה המון.

מאיר כהן: תסתכלו על ארצות הברית.

מאיר כהן: הליגות של בתי הספר, המכללות, הקולג'ים, זה פשוט מדהים.

מאיר כהן: אני הייתי מציע, וזה דבר שאדוני, תנסה לעמוד באיזה משא ומתן מול משרד החינוך, מול המשרד לתרבות וספורט.

מאיר כהן: אם רק היו פונים לבתי ספר תיכוניים בקול קורא ואומרים להם, רבותיי, מי שמקים קבוצת כדורסל משמעותית עם צוות הספורט, אנחנו כן יכולים לעזור לו במלגה מסוימת, נניח של 30,000 שקל לשנה, זה היה משנה.

מאיר כהן: כל בית ספר היה מקים קבוצת כדורסל, ואני לא רוצה להכביר במילים מה זה היה עושה במעגלים הרבה יותר משמעותיים.

מאיר כהן: קבוצת כדורסל בבית ספר תיכון עושה המון.

מאיר כהן: קבוצת כדוריד, אגב, עושה המון, אבל לצערי הגדול רוב בתי הספר, אין להם כסף להחזיק קבוצות כאלה.

מאיר כהן: הם מקבלים ממינהלת הספורט שעות.

מאיר כהן: זה שעות חוגים.

מאיר כהן: שעה עולה איזה 60 שקל.

מאיר כהן: אני לא מכיר מאמן טוב שיגיע לעבוד עם 60 שקל ברוטו, לכן הנה, זאת הזדמנות פז שיכולה לצאת מהדיון הזה.

מאיר כהן: תרימו את הכפפה, משרד התרבות והספורט ביחד עם משרד החינוך לבוא ולהוציא קול קורא ולהקציב לזה נניח בשנה הראשונה 10 מיליון שקל ולהוציא קול קורא.

מאיר כהן: אני מבטיח לכם שמאות בתי ספר יפנו ותוך שלוש-ארבע שנים עושים שיח אחר סביב הכדורסל.

מאיר כהן: זה גם ייצר כוכבים.

מאיר כהן: אדוני, יש בדימונה קהילה של עבריים.

מאיר כהן: אתם מכירים אותם?

מאיר כהן: יש שם שחקנים נהדרים.

מאיר כהן: הם גם בנויים ככה, והם הרבה פעמים באו ואמרו, אנחנו רוצים להקים קבוצה, ואני חייב להגיד, לא היה לי כסף לתת להם.

מאיר כהן: היום סיפר לי, בני, ראש העיר, שהיות ויש יותר רווחה כלכלית אז הוא הקים קבוצה ונותן להם.

מאיר כהן: זה משנה את השיח.

עופר בוסתן: אנחנו רצינו לפנות שם לבנות.

עופר בוסתן: הן היו גבוהות.

יעקב מרגי: תודה.

יעקב מרגי: הזכרת לי, בבאר שבע בשנות ה-70'-80', בני יעקב ז"ל הקים ליגה של בני נוער עם טורנירים, בשכונות.

יעקב מרגי: יום שישי זו הייתה חוויה.

יעקב מרגי: לא רוצה להגיד לך עם איזה נעליים היינו הולכים לשחק, עם הפיקה של הברזל, אבל הולכים למגרשי הכדורסל.

יעקב מרגי: בני יעקב, יהודי, שלא תגיד עשיר, היה גר בשכונה ד'.

יעקב מרגי: בנפשו הקים ליגת שכונות עם טורנירים ועם גביעים.

יעקב מרגי: יצאו ממנו שחקים לבית"ר באר שבע, מכבי באר שבע והפועל באר שבע.

זוהיר בהלול: כן, אני מכיר את האיש ואת פועלו.

יעקב מרגי: ידעתי, לכן ביקשתי לדבר לפני שתתייחס.

זוהיר בהלול: אני חושב שמוסדות הספורט בעולם מבקשים לנתק את הפוליטיקה מהספורט ודי בצדק, ובכל זאת אני אומר, אני מנסה לאתגר אותך אדוני היושב ראש, ולומר שאולי צריך באמת לדרוש הקמת ועדת חקירה פרלמנטרית שתבדוק את מעמדו של הכדורסל הישראלי, איפה נעלם, איך התאייד לו הכדורסלן הישראלי לנוכח מכונת הזרים שמציפים את הכדורסל הישראלי, ואולי בעניין הזה, זה גם מסלים את הלוחמנות שלי היום, כי אני מאוד פגוע בעניין הזה.

יעקב מרגי: דברי הסיכום מבטאים.

זוהיר בהלול: אז אולי ועדת חקירה פרלמנטרית.

יעקב מרגי: אני איש קואליציה.

זוהיר בהלול: אני גם מודה בשם כולנו לדורון שפר שהגיע לדיון הזה.

זוהיר בהלול: תודה.

יעקב מרגי: לפני סיכום, חבר הכנסת המציע ואני אסכם.

עיסאווי פריג': זוהיר, פוליטיקה לא מפרידים מספורט, כי כל הפוליטיקה נמצאת בספורט, לא כאן.

יעקב מרגי: התחלת עם עקיצה על רוחב הלב.

יעקב מרגי: סיימת עם הפוליטיקה.

יעקב מרגי: קדימה.

עיסאווי פריג': לסכם.

עיסאווי פריג': קבוצות גדולות קונות את הישראלים הטובים ומייבשת אותם.

עיסאווי פריג': דוגמא, לוטפי משעור שמכבי תל אביב קנתה אותו, שחקן הטוב ביותר.

עיסאווי פריג': קנתה אותו ולא נתנה לו לעלות על הפרקט, על הספסל, במקום שיהיה בקבוצה אחרת, בני הרצליה או קבוצה אחרת, שתתרום לתחרויות.

עיסאווי פריג': אני החזק, קונה את כל החזקים כי יש לי מספיק כסף, העיקר שלא יהיו אצל היריבה.

יעקב מרגי: גם בכדורסל יש אלי טביב כזה?

עיסאווי פריג': אלי טביב אין.

יעקב מרגי: לא, כזה, כזה, לא אותו דבר.

עיסאווי פריג': כן.

עיסאווי פריג': הנקודה הנוספת שרציתי לדבר עליה, מה שקרוי המתווה, הקומבינה שהגיעו אליה.

עיסאווי פריג': המתווה שעכשיו אני מחזיק אותו, שעל פי המתווה צריך ב-1 באוגוסט להביא את התוצאות.

עיסאווי פריג': לא יגיעו להבנות.

עיסאווי פריג': מה יהיה הלאה?

יעקב מרגי: אני אופטימי, אתה יודע למה?

יעקב מרגי: כי אתה תשמע בסיכום שהקמתי כבר ועדת משנה לספורט שתתכנס עוד לפני 1 באוגוסט ותקרא לסוררים, לנעדרים מהדיון הזה להגיע שוב, ותקדם כבר הליך חקיקה שיאזן בין הצרכים.

יעקב מרגי: כשהם יראו את המנוף הזה שהולך ליפול עליהם, חקיקה, הם לא יעדרו, הם יבואו להשפיע, וזה הכלים שיש לנו.

עיסאווי פריג': תקשיבו חברים מה כתוב כאן.

עיסאווי פריג': "הוועדה תחל לפעול מייד בסיום עונת המשחקים הנוכחית ותסיים עבודתה על הסכם רב שנים ביום ה-1 באוגוסט.

עיסאווי פריג': הוועדה תקבל הסכמותיה פה אחד.

יעקב מרגי: הוועדה מורכבת מיהודים?

יעקב מרגי: אין סיכוי.

עיסאווי פריג': אם צד יגיד, אני לא רוצה, אז אין.

עיסאווי פריג': על מי אתם באים לצחוק?

עיסאווי פריג': פה אחד.

יעקב מרגי: אין סיכוי פה אחד.

עיסאווי פריג': אין סיכוי, אז זו קומבינה.

מאיר כהן: זה החוק הרוסי.

עיסאווי פריג': אדוני, אני מבקש שתחזיר לנו את הכבוד.

יעקב מרגי: לא אבד, אתה תבין מייד.

יעקב מרגי: אני מסכם, רבותיי.

יעקב מרגי: הוועדה מודה לחבר הכנסת המציע, עיסאווי פריג', וכן לחברי הכנסת שהשתתפו הדיון.

יעקב מרגי: הוועדה רואה בחומרה את העובדה שמינהלת הליגה שביקשו את דחיית הדיון בשבוע, לא טרחו להגיע לדיון.

יעקב מרגי: הוועדה רואה בחומרה את היעדרותם של איגוד השחקנים שביקשו את הדיון בפניות לחברי הכנסת, ונעדרו מהדיון.

יעקב מרגי: הוועדה מברכת את משרד התרבות על הקמת הוועדה, ואת הטוטו על הזרמת סכום הביניים כתמריץ לסיום עונת הכדורסל.

יעקב מרגי: הוועדה קוראת למשרד התרבות להגיש לוועדה את מסקנות הוועדה שהקים, לפני פרסומן, לדיון בוועדה.

יעקב מרגי: ועדת משנה שהקמתי, לספורט, בראשות חבר הכנסת עודד פורר, תקיים דיון מעקב ותנסה להזמין שוב את הנעדרים מהדיון.

יעקב מרגי: ועדת המשנה תקיים דיון לקידום חקיקה שתאזן בין הצרכים של ענף הכדורסל הישראלי.

יעקב מרגי: תודה רבה, הישיבה נעולה.